Diari Oficial de la Generalitat Valenciana


Sumari del DOGV 2375, del 27-10-1994 (1994/832843)

ORDRE de 29 de setembre de 1994, de la Conselleria de Treball i Afers Socials, per la qual es convoquen premis de premsa i fotografia en matèria d'accessibilitat al medi físic.
--------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/09/29/(1)/dof/vci/html**

### Dades del document

Número de DOGV
:   2375

Data del DOGV
:   27-10-1994

Secció del DOGV
:   DISPOSICIONS GENERALS

Número del document
:   1994/832843


Data del document
:   29-09-1994

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 29 de setembre de 1994, de la Conselleria de Treball i Afers Socials, per la qual es convoquen premis de premsa i fotografia en matèria d'accessibilitat al medi físic. [94/6941]  
L'accessibilitat al medi físic permet que les persones amb limitacions en la seua mobilitat puguen beneficiar-se de les mateixes oportunitats que la resta dels ciutadans. És la porta que dóna pas als aspectes fonamentals en la vida d'una persona: educació, treball i relacions socials, impedint que tinguen lloc marginacions i fent possible que l'individu duga a terme, com a procés natural, la inserció en la societat.  
Aconseguir l'accessibilitat al medi físic, disposar de ciutats i entorns accessibles per a tots els ciutadans és una tasca complexa que, com en altres aspectes relacionats amb el benestar, depèn de factors polítics, tècnics, econòmics i socials sense la confluència dels quals, difícilment es podrien acomplir.  
La Conselleria de Treball i Afers Socials, per mitjà de la Direcció General de Serveis Socials té establert un programa d'accessibilitat al medi físic amb tres grans línies d'actuació:  
1. Eliminació de barreres arquitectòniques, urbanístiques, del transport i de la comunicació.  
2. Formació-investigació.  
3. Informació-conscienciació.  
Aquestes tres línies d'actuació es despleguen per mitjà de tres classes de preguntes:  
1. Econòmiques, que faciliten ajudes encaminades a potenciar l'accessibilitat mitjançant l'eliminació de barreres existents. En l'exercici 94, per primera vegada s'han convocat ajudes per a aquesta finalitat a través de l'Ordre 8 d'abril de la Conselleria de Treball i Afers Socials (DOGV de 29.04.94).  
2. Tècniques, dirigides als professionals de l'arquitectura i enginyeria, amb la finalitat d'estimular la consideració de l'accessibilitat en els seus projectes. Aquest grup engloba actuacions de caràcter tècnico-formatiu, i també l'Ordre d'11 d'octubre de 1993, de la Conselleria de Treball i Afers Socials, per la qual es convoquen els I Premis Projectes Final de Carrera en matèria d'accessibilitat al medi físic (DOGV de 09.11.93), dirigida als alumnes de les universitats politècniques de la Comunitat Valenciana.  
3. Socials, destinades a la població general, atès que la societat juga un paper decisiu en el procés conduent a aconseguir l'accessibilitat al medi físic. La voluntat de legislar, l'esforç econòmic per part de l'administració per a eliminar barreres existents, la preparació dels professionals i la investigació dirigida a la recerca de solucions tècniques, ha d'anar acompanyada d'una adequada actitud social la resposta afavoridora de la qual serà el complement necessari per a la consecució d'una societat accessible en sentit ampli.  
Dins aquest tipus de mesures socials s'emmarca aquesta ordre amb la finalitat d'informar la societat de la problemàtica creada per la falta d'accessibilitat i aconseguir una conscienciació que facilite la col·laboració de tots els ciutadans per a la seua consecució.  
És per això i en ús de les facultats que legalment em confereixen,  
ORDENE:  
Article primer  
Es convoquen premis de premsa i fotografia en matèria d'accessibilitat al medi físic.  
Article segon  
S'aproven les bases que regiran els premis, que s'inclouen en l'annex d'aquesta ordre.  
Article tercer  
S'estableix una dotació de 1.200.00 PTA, distribuïdes en tres premis per a cada categoria de 300.000 PTA, 200.000 PTA, i 100.000 PTA. Aquest import serà finançat a càrrec del capítol IV del programa 31,10 de l'exercici econòmic de 1995, aplicació pressupostària 29.86.36.0784.428.51., i sempre que existesca prou crèdit per atendre aquestes obligacions.  
DISPOSICIó FINAL  
Aquesta ordre entra en vigor l'endemà de la publicació en el Diari Oficial de la Generalitat Valenciana.  
València, 29 de setembre de 1994  
El conseller de Treball i Afers Socials,  
FRANCISCO J. SANAHUJA SANCHIS  
ANNEX  
Bases dels premis de premsa i fotografia  
Bases comunes  
1. Els premis tenen com a finalitat reconèixer treballs que s'ocupen de l'accessibilitat al medi físic. Per això la temàtica obligada dels treballs presentats ha de fer referència a l'accessibilitat al medi físic, en les seues diferents vessants: arquitectònica, urbanística, del transport i de la comunicació.  
2. S'estableixen tres premis per a cada modalitat:  
Primer premi: 300.000 PTA, segon premi: 200.000 PTA i tercer premi 100.000 PTA.  
3. L'àmbit de la convocatòria és el de la Comunitat Valenciana.  
4. El termini d'admissió de treballs finalitzarà a les 14 hores del dia 31 de maig de 1995.  
5. Els treballs s'hauran de presentar personalment o per correu certificat en la Direcció General de Serveis Socials, situada al c/ Conde Salvatierra de Alava, 9, 46500 València, i s'indicarà en el sobre la modalitat a la qual s'opta.  
6. No podrà concórrer a aquesta convocatòria el personal que preste serveis retribuïts dependent de la Direcció General de Serveis Socials, ni els membres del jurat, ja que hi resulta d'aplicació la normativa sobre incompatibilitats vigent.  
7. La presentació a la convocatòria suposa la plena acceptació de totes les bases del concurs per part de l'autor.  
8. La Direcció General de Serveis Socials es reserva el dret d'exposició pública dels treballs presentats.  
9. La decisió del jurat serà inapel·lable, es farà pública durant el mes següent a la finalització del termini d'admissió de treballs, a través de la premsa, i també en la seu de la Direcció General de Serveis Socials i direccions territorials de treball i afers socials de les 3 províncies de la Comunitat Valenciana.  
10. Els premis seran indivisibles i es podran declarar deserts.  
11. El lliurament de premis es realitzarà dins dels 15 dies següents a la decisió del jurat.  
12. Els treballs que resulten premiats quedaran a mans de la Direcció General de Serveis Socials, que es reserva el dret de publicar-los i reproduir-los indicant-hi les les dades de l'autor i el mitjà periodístic en què han estat publicats amb anterioritat.  
13. Els treballs que no resulten premiats podran ser retirats dins el termini de tres mesos després de fer-se pública la decisió del jurat, sempre que haja finalitzat l'exposició pública. Els no retirats es destruiran després d'aquest termini.  
Bases específiques  
PREMSA  
1. Podran optar a aquests premis els autors d'articles i reportatges publicats en qualsevol diari o revista d'informació general o especialitzada de la Comunitat Valenciana, i aquelles publicacions de l'àmbit nacional, en la seua edició de la Comunitat Valenciana, des de la data d'entrada en vigor de la convocatòria fins el dia 30 de maig de 1995.  
2. El tema dels treballs s'haurà d'ajustar a la base comuna primera.  
3. Els participants podran presentar un o diversos articles. El premi podrà ser atorgat a un sol treball o al conjunt d'ells.  
4. Els articles podran ser en castellà o en valencià.  
5. S'hauran de presentar dos exemplars o fotocòpies de cada article publicat, i s'especificarà la data de publicació i el nom del mitjà de comunicació en què ha estat publicat.  
Així mateix es presentarà certificat expedit pel director de la publicació o per qui posseesca els drets d'edició autoritzant la reproducció dels articles.  
Si els articles han estat publicats amb pseudònim o sense signatura, el director de la publicació haurà de certificar el nom de l'autor.  
Juntament amb aquesta documentació, l'autor presentarà un full en què conste:  
Dades personals: noms i cognoms, adreça amb número de telèfon i fotocòpia DNI.  
6. La constitució del jurat és la següent: el director general de Serveis Socials, el president de la Unió de Periodistes, el president de l'Ateneu de Periodistes, el cap de Premsa de la Conselleria de Treball i Afers Socials i un tècnic de la Direcció General de Serveis Socials que actuarà com a secretari.  
FOTOGRAFIA  
1. Podran optar a aquest premi els autors de fotografia la temàtica de la qual concorde amb la base comuna primera.  
2. Les fotografies podran ser en blanc i negre o en color. La mida mínima serà de 18 x 24 cm. El títol s'indicarà en el revers.  
3. Cada concursant podrà presentar un màxim de sis fotografies. El premi podrà ser atorgat a un sol treball o al conjunt d'ells.  
El jurat valorarà especialment el missatge positiu i integrador del tema tractat, i també la qualitat i la tècnica que s'haja utilitzat.  
4. Els concursants hauran de presentar declaració que no hi ha problemes d'exhibició i reproducció de la imatge que apareix en els treballs presentats, i es responsabilitzarà de les possibles reclamacions que per aquest motiu puguen derivar-se'n.  
Si la fotografia ha estat publicada en premsa, s'adjuntarà certificat de l'empresa editora que indicarà mitjà i data de publicació, i l'autorització per la seua reproducció i difusió.  
Juntament amb la documentació, l'autor presentarà un full en què conste:  
Dades personals: nom i cognoms, adreça amb número de telèfon, fotocòpia DNI.  
Dades del treball: nombre de fotografies, amb especificació del títol que se li ha adjudicat, la mida, i si és en blanc i negre o color.  
5. La constitució del jurat és la següent: el director general de Serveis Socials, el president de l'Associació de Periodistes Gràfics de la Comunitat Valenciana, el president de l'Associació de Fotògrafs Professionals, el cap de Premsa de la Conselleria de Treball i Afers Socials i un tècnic de la Direcció General de Serveis Socials que actuarà com a secretari.


Còpia Permalink ELI